b'\n_START_ARTICLE_\nViljam Heloter\xc3\xa4\n_START_PARAGRAPH_\nViljam August Helander my\xc3\xb6h. Heloter\xc3\xa4 (31. joulukuuta 1890 Orivesi \xe2\x80\x93 25. elokuuta 1959) oli suomalainen j\xc3\xa4\xc3\xa4k\xc3\xa4rikapteeni. H\xc3\xa4nen vanhempansa olivat sahanasettaja August Helander ja Gustava Lindgren. H\xc3\xa4net vihittiin avioliittoon vuonna 1921 Iida Sofia Henrikssonin kanssa.\n_START_SECTION_\nOpinnot\n_START_PARAGRAPH_\nHelander k\xc3\xa4vi kansakoulun ja suoritti yksityisoppilaana viidennen luokan kurssin Kuopion lyseossa vuonna 1929. H\xc3\xa4n suoritti t\xc3\xa4ydennyskurssit Suojeluskuntain p\xc3\xa4\xc3\xa4llyst\xc3\xb6koulussa vuonna 1924 ja taktiikan soveltamiskurssin vuonna 1926 sek\xc3\xa4 komppanianp\xc3\xa4\xc3\xa4llikk\xc3\xb6kurssin vuonna 1931 ja luutnanttikurssin vuonna 1937.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nT\xc3\xa4m\xc3\xa4 orivetel\xc3\xa4inen sahanasettaja-harjoittelija liittyi vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n 1. komppaniaan 31. lokakuuta 1915. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Aa-joella. H\xc3\xa4n suoritti Lockstedtissa my\xc3\xb6s l\xc3\xa4\xc3\xa4kint\xc3\xa4kurssin.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nHelander sijoitettiin sis\xc3\xa4llissodan j\xc3\xa4lkeen suoritetussa armeijan uudelleen j\xc3\xa4rjestelyss\xc3\xa4 v\xc3\xa4\xc3\xa4peliksi Suomen valkoisen kaartin 10. komppaniaan, josta h\xc3\xa4net siirrettiin 11. huhtikuuta 1919 Miinanetsint\xc3\xa4laivueeseen, miss\xc3\xa4 h\xc3\xa4n toimi jalkav\xc3\xa4en koulutusaliupseerina ja my\xc3\xb6hemmin nuorempana upseerina sek\xc3\xa4 lyhyit\xc3\xa4 viransijaisuuksia Miinanetsint\xc3\xa4laivueen koulutuskomppanian p\xc3\xa4\xc3\xa4llikk\xc3\xb6n\xc3\xa4. Armeijasta h\xc3\xa4n erosi 31. maaliskuuta 1922 ja astui suojeluskuntaj\xc3\xa4rjest\xc3\xb6n palvelukseen ja h\xc3\xa4net sijoitettiin 15. lokakuuta 1922 alkaen Kuopion maalaiskunnan suojeluskunnan paikallisp\xc3\xa4\xc3\xa4llik\xc3\xb6ksi, josta h\xc3\xa4net siirrettiin 1. helmikuuta 1925 Kuopion suojeluskuntapiirin 2. alueen ja 1. helmikuuta 1933 alkaen 9. alueen p\xc3\xa4\xc3\xa4llik\xc3\xb6ksi. Helander toimi my\xc3\xb6s useilla suojeluskuntain leirip\xc3\xa4ivill\xc3\xa4 opetusteht\xc3\xa4viss\xc3\xa4.\n_START_SECTION_\nTalvi- ja jatkosota\n_START_PARAGRAPH_\nHeloter\xc3\xa4 osallistui talvisotaan ylim\xc3\xa4\xc3\xa4r\xc3\xa4isten harjoitusten aikana linnoitust\xc3\xb6iden johtajana Sakkolassa ja toimi Pohjois-Savon suojeluskuntapiirin esikunnassa toimisto 2. p\xc3\xa4\xc3\xa4llikk\xc3\xb6n\xc3\xa4. V\xc3\xa4lirauhan aikana h\xc3\xa4n toimi ensin Pohjois-Savon suojeluskuntapiirin 3. alueen p\xc3\xa4\xc3\xa4llikk\xc3\xb6n\xc3\xa4 ja my\xc3\xb6hemmin pataljoonan komentajana Jalkav\xc3\xa4enkoulutuskeskus 6:ssa, mist\xc3\xa4 h\xc3\xa4net siirrettiin komento- ja j\xc3\xa4rjestelytoimiston p\xc3\xa4\xc3\xa4llik\xc3\xb6ksi ja aluep\xc3\xa4\xc3\xa4llik\xc3\xb6ksi Pohjois-Savon suojeluskuntapiiriin. Viel\xc3\xa4 ennen jatkosodan syttymist\xc3\xa4 h\xc3\xa4net kerittiin siirt\xc3\xa4\xc3\xa4 aluep\xc3\xa4\xc3\xa4llik\xc3\xb6ksi Iisalmen suojeluskuntapiiriin. Jatkosodan puhjettua h\xc3\xa4net siirrettiin Iisalmen suojeluskuntapiirin komento- ja j\xc3\xa4rjestelytoimiston p\xc3\xa4\xc3\xa4llik\xc3\xb6ksi, miss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n oli aina sodan loppuun saakka, hoitaen my\xc3\xb6s viransijaisena suojeluskuntapiirin komentajan teht\xc3\xa4vi\xc3\xa4. Heloter\xc3\xa4 erosi vakinaisesta palveluksesta vuonna 1944.\n_START_SECTION_\nLuottamustoimet\n_START_PARAGRAPH_\nHeloter\xc3\xa4 toimi Iisalmen suojeluskuntapiirin kentt\xc3\xa4oikeuden upseerij\xc3\xa4senen\xc3\xa4 vuosina 1941\xe2\x80\x931944 ja hoiti sotien j\xc3\xa4lkeen eri luottamusteht\xc3\xa4vi\xc3\xa4 Lapinlahden kunnassa muun muassa Vapaan huollon keskuksen sihteerin teht\xc3\xa4vi\xc3\xa4 vuodesta 1946 alkaen sek\xc3\xa4 v\xc3\xa4est\xc3\xb6nsuojelulautakunnan sihteerin teht\xc3\xa4vi\xc3\xa4 vuosina 1947\xe2\x80\x931957 sek\xc3\xa4 huoneenvuokralautakunnan puheenjohtajana vuosina 1947\xe2\x80\x931957. H\xc3\xa4n oli my\xc3\xb6s Sotainvalidien Veljesliiton ja Kansallisseuran j\xc3\xa4senen\xc3\xa4 sek\xc3\xa4 Suomi\xe2\x80\x93Neuvostoliitto-Seuran j\xc3\xa4senen\xc3\xa4 ja puheenjohtajana Lapinlahden alaosastossa sek\xc3\xa4 Lapinlahden Veto ry:n j\xc3\xa4senen\xc3\xa4 ja puheenjohtajana. H\xc3\xa4net haudattiin Kuopioon.'